Fil-31 ta' Marzu, il-Kummissjoni nediet konsultazzjoni pubblika online dwar l-Awtorità tal-UE għat-Tħejjija u għar-Rispons f'Każ ta' Emerġenza tas-Saħħa (HERA). Bħala parti mir-reazzjoni tal-UE għall-pandemija tal-COVID-19 u għal Unjoni tas-Saħħa tal-UE b'saħħitha, l-HERA għandha l-għan li ttejjeb il-kapaċità u t-tħejjija tal-Ewropa biex tirrispondi għal theddid u emerġenzi transfruntieri għas-saħħa. Stella Kyriakides, il-Kummissarju għas-Saħħa u s-Sikurezza Alimentari, stqarret: “Il-COVID-19 kixfet lakuni fil-kapaċitajiet kollettivi ta' tħejjija u ta' rispons tagħna. L-HERA tal-UE, l-Awtorità tal-UE għat-Tħejjija u għar-Rispons f'Każ ta' Emerġenza tas-Saħħa, hija parti fundamentali mis-soluzzjoni li neħtieġu għall-kriżi tas-saħħa li jmiss sabiex inkunu nistgħu nħejju ruħna aħjar u nirrispondu aktar malajr, flimkien. L-HERA se ssaħħaħ il-previżjoni, it-tħejjija, l-antiċipazzjoni u r-rispons tagħna. Biex niżguraw li din tissodisfa l-isfidi attwali u futuri malajr kemm jista' jkun, se nagħtu attenzjoni kbira lill-fehmiet tal-partijiet ikkonċernati. Se nħejju wkoll proposta ambizzjuża li se tittrasforma l-HERA f'pilastru b'saħħtu tal-Unjoni Ewropea tas-Saħħa.” Fil-31 ta' Marzu infetħet konsultazzjoni pubblika li se ddum sitt ġimgħat, u li se tiffoka fuq mistoqsijiet dwar: Sfond Kif ħabbret il-President von der Leyen fid-diskors tagħha dwar l-Istat tal-Unjoni ta' Settembru 2020, l-HERA hija parti mill-Unjoni Ewropea tas-Saħħa. Se tipprovdi struttura ddedikata għall-appoġġ tal-iżvilupp, il-manifattura u l-użu ta' kontromiżuri mediċi waqt kriżijiet tas-saħħa ta' oriġini naturali jew intenzjonati. L-HERA tista' tagħmel użu minn previżjoni, sorveljanza u intelliġenza dwar is-suq għall-ippjanar u l-koordinazzjoni ta' kontromiżuri mediċi. Bi tħejjija għall-Awtorità l-ġdida għat-Tħejjija u għar-Rispons f'Każ ta' Emerġenza tas-Saħħa, fis-17 ta' Frar il-Kummissjoni nediet il-pjan Ewropew il-ġdid ta' tħejjija għall-bijodifiża kontra l-varjanti tal-COVID-19 imsejjaħ “l-Inkubatur HERA”. L-HERA se tibni fuq l-azzjonijiet imnedija permezz tal-Inkubatur u se tipprovdi struttura permanenti għall-immudellar tar-riskju, is-sorveljanza globali, it-trasferimenti tat-teknoloġija, il-kapaċità tal-manifattura, l-immappjar tar-riskju tal-katina tal-provvista, il-kapaċità flessibbli tal-manifattura u r-riċerka u l-iżvilupp tal-vaċċini u tal-mediċina. Il-passi li jmiss Il-konsultazzjoni se tibqa' għaddejja għal 6 ġimgħat, sat-12 ta' Mejju 2021. B'mod parallel mal-konsultazzjoni pubblika, il-Kummissjoni se jkollha wkoll taħditiet mal-Istati Membri u mal-partijiet ikkonċernati. Il-mandat eżatt tal-HERA se jiġi ppreżentat fi proposta leġiżlattiva aktar tard din is-sena. Il-Kummissjoni se tikkunsidra l-kontributi li tirċievi qabel tiffinalizza l-proposta leġiżlattiva. Għal Aktar Tagħrif Konsultazzjoni pubblika miftuħa L-Unjoni tas-Saħħa